上南軒先生壽
作者：許及之
朝代：宋

paragraphs: 岷峨一綫江濫觴，意行萬里無留藏。
五湖洞庭洑熊湘，衡嶽巋然鎖其旁。
離堆砥柱屹相望，湍流橫潰不得狂。
挽回斷港濟絕航，一齊衆楚勢莫當。
三芝五餌別有方，狂簡痼疾濱膏肓。
天遣奔波赴洄湟，回視坎井足跳梁。
三浴薰之驚望洋，一語咽口成周章。
昨夜太白垂光芒，皎然松柏凌雪霜。
向來十襲一瓣香，再拜斯文壽無央。
願回帝力超羲皇，無懷大庭還我鄉。